Ssenf n usesmel yecban wa, ila aṭas n wayen yelhan ; d amedya, yezmer yimeɣri ad yaf awalen n yiwet n twacult dduklen, meḥsub ad ten-yaf deg yiwet n tewwurt (n usegzawal). D amedya, deg uẓar R(W), ad yaf merra awalen i d-yekkan seg uẓar-a, am: aru, imru, amaru, amaray, tira/tirit, tanarit, atg. Maca, seg tama-nniḍen, mačči menwala deg yimeɣriyen n tmaziɣt i izemren ad d-yaf aẓar n wawal ; acku, win iran ad d-inadi ɣef wawal deg usegzawal-a, yessefk ad d-inadi, ad d-yaf, di tazwara, aẓar-ines.